
Pénzmosás helyzete Magyarországon

Kulcsszavak: pénzmosás; feketegazdaság; korrupció
Kutatásom fő célja, hogy szélesebb körben képet kapjak arról, hogy
· miként is működik a pénzmosás folyamata, milyen céljai vannak a pénzmosásnak;
· milyen technikák állnak az elkövetők rendelkezésére, és ennek az illetékes hatóságok milyen szabályozással próbálják elejét venni;
· vannak-e eredményei a megtett intézkedéseknek.
Az első feltevésem a dolgozat megírása során az volt, hogy Magyarországon növekvő problémát jelent a pénzmosás. Ehhez a vizsgálathoz a bejelentések alakulását vettem alapul. Azonban nem csupán a múltbeli adatok alapján vizsgáltam meg az állítás helytállóságát, hanem SPSS segítségével determinisztikus, illetve sztochasztikus idősorelemzés eszközeinek segítségével előrejelzést tettem 2013 második félévében várható bejelentések alakulására egyaránt. A múltbeli, valamint a várható jövőbeli bejelentések alapján igazolást nyert a feltevésem, azaz növekvő tendencia mutatkozik a pénzmosással kapcsolatos bejelentéseket illetően.
A második feltevésem az volt, hogy a korrupció és a feketegazdaság között mindenképp mutatkoznia kell valamiféle összefüggésnek. Az egyes országok korrupcióra, valamint GDP-arányos feketegazdaságra vonatkozó adataira támaszkodva korreláció vizsgálat keretében végzett elemzés alapján elmondható, hogy bár nem függvényszerű, de mindenképp jelentős kapcsolat mutatkozik az előbbi két tényező között.
Az utolsó feltevésem az volt, hogy a feketegazdaság nagysága, illetve a korrupció mértéke alapján hazánk leginkább a velünk együtt az Európai Unióba csatlakozó országokkal mutat hasonlóságot. Ennek igazolására az egyes országok előbbi két tényezőre vonatkozó adatait vettem alapul, és klaszteranalízis segítségével csoportokat képeztem a legnagyobb hasonlóságot mutató országok egy csoportba történő sorolására. Alapvetően ez az állítás is igazolást nyert, hiszen Magyarország leginkább Ciprussal, Máltával, Lengyelországgal, Észtországgal, valamint Szlovéniával mutat hasonlóságot az európai országok közül. A hazánkkal egy csoportba kerülő országok többsége valóban velünk együtt csatlakozott az Európai Unióba.
Az előbbieken kívül még fontos megemlíteni azt is, hogy a pénzmosás és az ellene történő fellépés nem marad az országhatárokon belül, erősen nemzetközi jellegű.



